কোনও বিকট শব্দ ছাড়াই সিন্দুকের ডালা খুলে গেল। গুপ্তধন কিছুই বেরোল না। প্রচুর মাছপোকার নিশ্চিন্ত সংসারে বিবর্ণ তিনটে বই। ভদ্রলোক মেঝেতে ছড়িয়ে পড়া যন্ত্রপাতি ব্যাগে ভরে উঠে পড়লেন। ব্যস্ত হয়ে পড়লেন মন্দিরা একটু কিছু খাওয়ানোর জন্য। অন্য দিনের মতো আজ অতটা হাসিখুশি লাগছে না অসিতবাবুকে। গরম কচুরি আর হিং দেওয়া আলুর চচ্চড়ি খাওয়াবেন বলে তৈরি করেই রেখেছিলেন মন্দিরা। এর পর চা। নীরবে খাওয়ার পর একটু হেসে প্রশংসা করলেন অসিত, ‘‘বহু দিন পরে মনে হল মায়ের হাতের কচুরি খেলাম।’’